钦定古今图书集成/方舆汇编/职方典/第1148卷 > 《竟陵簿谢保》黄庭坚
## 钦定古今图书集成/方舆汇编/职方典/第1148卷 > 《竟陵簿谢保》黄庭坚

谢公文章如虎豹，至今班班在儿孙。竟陵主簿极多
闲，万事不理专讨论。涧松无心古须鬣，天球不琢中
粹温。落笔尘沙百马奔，剧谈风霆九河翻。胸中恢疏
无怨恩，当官持廉且不烦。吏民欺公亦何忍，慎勿惊
鱼使河浑。汉滨耆旧今谁存，驷马高盖徒纷纷。安知
四海习凿齿，拄笏看度南山云。